امریکانین خاریجی ایشلر ناظیری آنتونی بلینکن ایله اوکراینا خاریجی ایشلر ناظیری دمیتری کولبا ناتو-روسیا شوراسی‌نین ایجلاسیندان اول امریکا-روسیا استراتژی ثابت‌لیک دیالوقونون نتیجه‌لرینی و روسیایا قارشی آتیلا‌جاق آددیم‌لاری موذاکیره ائدیب‌لر.
امریکا خاریجی ایشلر ناظیرلیگی‌نین سؤزچوسو ند پرایس وئردیگی یازی‌لی آچیقلامادا بلینکن و کولبا آراسیندا تلفون دانیشیغی اولدوغونو بیلدیریب.
ند پرایس "روسیانین اوکراینا و اونون اطرافیندا داوام ائدن واجیب اولمایان حربی ییغیناغی ایله باغلی عمومی ناراحات‌لیق‌لاری قئید ائدن ناظیرلر سوئیس-ین ژنو شهرینده امریکا-روسیا استراتژی ثابت‌لیک دیالوقونون ایجلاس‌لارینی و بلژیک-ین پایتاختی بروکسل-ده کئچیریله‌جک ناتو-روسیا شوراسی‌نین ایجلاسیندان اول نؤوبتی آددیم‌لاری موذاکیره ائتدی‌لر"-ایفاده‌سینی ایشله‌دیب.
بلینکنین ژانویه‌نین 13-ده اطریش-ین پایتاختی ویانادا کئچیریله‌جک آوروپا تهلوکه‌سیزلیک و امکداش‌لیق تشکیلاتی‌نین دایمی شوراسی‌نین ایجلاسی ایله باغلی گؤزلنتی‌لرینی ده دیله گتیردیگینی بیلدیرن پرایس بلینکنین گله‌جک اوچون دیپلماسییه دستکینی بیر داها تصدیقلدیگینی و اوکراینا‌سیز اوکراینا ایله باغلی مهم دانیشیق‌لار اولمایاجاغینی سؤیله‌دیگینی وورغولاییب.
"بلینکن بیر داها وورغولاییب کی، روسیا موناقیشه‌نین گرگینلشمه‌سی یولونو سئچرسه، امریکا و اونون متفیق‌لری روسیا اقتصادیاتینا جدی مالیت‌لر گتیرمه‌یه، ناتو-نون اؤن جبهه‌سینده‌کی متفیق دؤولت‌لرینده‌کی مؤوجودلوغونو گوجلندیرمه‌یه و اوکراینایا ساوونما یاردیمینی آرتیرماغا حاضیردیر" -دئیه ند پرایس بیلدیریب.
خاریجی ایشلر ناظیرلیگینده کئچیریلن مطبوعات کنفرانسیندا چیخیش ائدن امریکا دؤولت خاریجی ایشلر ناظیرینین معاوینی ویکتوریا نولاند روسیانی اوکراینانی تهدید ائتمکده و آوروپادا ثابت‌لیگه ضرر وئرمکده اتهام ائدیب.
ویکتوریا نولاند مسکوانی اوکراینایا قارشی حربی عملیاتلا باغلی خبردار ائدیب و روسیانین گرگین‌لیگی آزالتمایاجاغی تقدیرده امریکا-نین آوروپا‌داکی متفیق‌لری و روسیایا آغیر اقتصادی جاواب وئرمه‌یه حاضیر اولدوغونو بیلدیریب.
